喺呢個全球衝突多同氣候改變嘅時代
我嘗試解答一個好重要嘅問題：
點解性愛咁鬼正？
如果你笑緊，你知我講緊咩
而家，喺我哋答呢個問題之前
我向你介紹 Chris Hosmer
Chris Hosmer 係我大學時嘅好朋友
但其實我好討厭佢，我話你知點解
喺大學，我哋要做個好短嘅研習
要設計太陽能鐘
呢個係我個鐘
我用咗一個叫矮身向日葵
啲花只有 12 吋高
大家都知道
向日葵會喺日頭追住太陽嚟移動
所以喺朝早，你睇到向日葵對著咩方向
你就喺盤底空白嘅地方做記號
中午，你又記低向日葵轉嘅方向
日落又係咁做，呢個就係你個鐘
我知我個鐘報唔到準確時間
但用向日葵，你大概會有知道幾多點
所以，以我絕對冇偏見
冇主觀立場嚟講
個鐘係冇得彈
但係，呢個係 Chris Hosmer 個鐘
有五個放大鏡
另外五個酒杯放喺每個酒杯下邊
每個酒杯都裝咗唔同嘅香油
朝早，太陽曬落嚟，照落第一個放大鏡
聚焦啲光線集中喺下邊個玻璃杯度
令杯入面嘅香油發熱
一種特定嘅香味就會釋放
幾個鐘頭後，太陽曬到下一個放大鏡
另一種香味又會釋放出嚟
所以一日內，五種唔同嘅香味
喺同一個環境散發
所有住喺屋內嘅人
只需靠香味就知道時間
你就知點解我討厭 Chris Hosmer
我覺得我個靈感已經算唔錯
但佢嗰個簡直係無敵
而嗰時，我就知佢個概念比我好
但我就係解釋唔到點解
識得我嘅人都知我唔鍾意輸
呢個問題纏繞咗我有十年
好，我哋返返去之前個問題：
點解性愛咁正
做完個太陽能鐘嘅好多年之後
我識得一位女士
佢估性愛咁正嘅原因
可能係因為同我哋嗰五個感官有關
佢咁講之後，我恍然大悟
所以我決定要用五官
去諗返我人生中唔同嘅經歷
要咁做，我設計咗「五官圖表」
喺 Y 軸，我哋有 0 到 10 度數
而 X 軸，就有五種觀感
每一次我有難忘嘅經歷
我就會記錄落個表度
好似一本「五官日記」咁
呢度有段短片話你知點樣記錄
（短片）Jinsop Lee：
嘿，我叫 Jinsop
今日，我要話你知揸電單車
嘅五官感受係點嘅。嘻！
電單車設計師：呢個 [ 唔清楚 ]
幫人按個人喜好設計嘅電單車設計師
（電單車加速）
[ 聽覺 ]
[ 觸覺 ]
[ 視覺 ]
[ 嗅覺 ]
[ 味覺 ]
講者︰「五官圖表」就係咁用
而家，有三年嘅時間，我收集咗啲資料
唔只係我，我啲朋友都咁做
同埋我以前教大學，所以我逼…
意思係，我叫我啲學生去記錄
所以呢度係其中一啲收集到嘅數據
第一個關於即食麵
明顯地，味道同氣味嘅數值都好高
但留意聲音都有 3
好多人都話我聽
其中一個食麵嘅重要經歷係啜啜聲
你知道嘅。（啜啜聲）
唔洗講，我唔會再同呢啲人食飯
好，下個，去夜店蒲
我覺得有趣嘅係味覺都有 4
好多人反映畀我聽係因為飲品嘅味道
同埋，喺某啲情況
親吻係去蒲嘅一個重要經歷
我仲有同呢啲人出去
好，同埋下個，食煙
我發現觸覺有 6
其中一個原因係食煙嘅人話我知
揸住枝煙嘅觸感
同埋放喺唇邊嘅感覺
係食煙嘅最重要經歷
咁樣諗都幾得人驚
所以可想而知煙廠設計香煙
設計得有幾好
好
而家，最完美嘅經歷
喺「五官圖表」上邊會係點嘅樣呢？
應該係一條畫到最高嘅橫線啩？
你而家睇到
就算騎電單車咁強烈
都未攞曬所有分
其實，喺我搜集資料嘅幾年
只有一個近乎完美嘅經歷
呢個就係性愛，好嘅性愛
回覆者就話
好嘅性愛喺五個感官
都達到最高境界嘅體驗
呢度我會引述我一個學生嘅說話︰
「性愛真係好正，
即使差嘅性愛都咁正」
所以「五官理論」可以解釋到
點解性愛咁正
喺呢啲五官習作之中
我記起我年青時個太陽能鐘研習
同時我發現
呢個理論都解釋到 Chris 個鐘
點解會比我個好
你睇，我個鐘只有視覺同埋少少觸覺
呢個係 Chris 個鐘
呢個係第一個用到氣味報時嘅鐘
其實，喺五官角度嚟講
Chris 個鐘係一個革命
理論透過呢個鐘提醒咗我設計嘅嘢
你睇，到而家，我哋設計師
主要集中去令啲嘢好睇
同埋有少少質感
即係話我哋無視咗其他三種觀感
Chris 個鐘話畀我哋知
即使只係包括多一個感官元素
產品就可以更勝一籌
所以如果我哋將「五官理論」
套用到我哋嘅設計會點呢？
呢度有三個我諗到嘅簡單例子
呢個係燙斗，燙衫用嘅
我就加咗個噴嘴裝置
你只要喺裝置加入你鍾意嘅香味
你啲衫不但會香
仲會有機會令你燙衫嘅過程愉快好多
我哋叫呢個「香水燙斗」
好，下一個
我每日刷兩次牙
如果我哋嘅牙刷帶住糖味
同時，啲糖味冇哂嘅時候
代表要換牙刷呢？
最後一個
我成日都好鍾意長笛或者單簧管嘅鍵
唔係淨係因為佢哋個外觀
仲有㩒落去嘅時候嘅嗰種感覺
而家我唔再吹長笛或單簧管
所以我將啲鍵結合到
一個我會用到嘅裝置上面：
電視機遙控
而家，一齊哋睇下呢三個概念
你會發現「五官理論」
唔單止改變我哋用產品嘅方式
仲有產品嘅外觀
所以總結嚟講，我發現「五官理論」
對於反思我人生中唔同嘅經歷好有用
亦幫我將最好嘅經歷
帶到去我嘅設計上面
而家，我發現唔淨止
「五官理論」令生命有趣
仲有「第六情感」
同埋難以測度嘅「X 因素」
呢兩樣可能會成為我下次演講嘅題目
而喺下次之前，希望大家享受
將「五官理論」用喺你日常生活
同埋你自己嘅設計上
噢，離開前最後一件事
呢度係你哋聽 TED 演講時嘅體驗
但係，如果其他幾種感官
譬如嗅覺同味覺，可以提高嘅話
咁就最好
而最好嘅方法係派免費嘅糖果
你哋準備好未？
好
（掌聲）